KIRJALLINEN KYSYMYS E-3345/00

esittäjä(t): Ursula Schleicher (PPE-DE) komissiolle

(25. lokakuuta 2000)

Aihe: Ajokortit Euroopan unionissa

Euroopan unionissa on noin 200 miljoonaa ajokorttia ja yli 80 eri ajokorttimallia. Komission antamien tietojen mukaan poliisien on vaikeaa saada niistä selvää kokonaiskuvaa.

1. Onko komissio tietoinen siitä, että etenkin Italiassa saksalaisia ajokortteja takavarikoidaan ja niitä ei luovuteta takaisin voimassa olevan lainsäädännön vastaisesti eikä ajokorttia tiedusteltaessa anneta mitään tietoja?

2. Kun jossakin jäsenvaltiossa hankittu ajokortti halutaan muuttaa saksalaiseksi ajokortiksi, hakemusta varten on hankittava tietoja alkuperämaan rekisteristä. Onko komissio tietoinen siitä, että useissa tapauksissa, erityisesti kun on kyse Italian rekisteristä, tietojen saanti saattaa kestää kuukausia?

3. Onko komissio tietoinen siitä, etteivät edes jäsenvaltioiden viranomaiset aina tunnista enää vanhoja ajokortteja?

4. Miten komissio aikoo huolehtia avoimuuden ja tiedotuksen lisäämisestä sekä jäsenvaltioiden viranomaisille että kansalaisille?

Loyola de Palacion komission puolesta antama vastaus

(6. joulukuuta 2000)

1. Komissiolle ei ole saanut tietää yksittäisistä tapauksista, joissa Saksassa myönnettyjä ajokortteja olisi otettu pois Italiassa yhteisön lainsäädännön vastaisesti ja joissa niitä ei olisi palautettu jälkeenpäin. Lisäksi ajokortin poisottamista on arvioitava niiden kansallisten säännösten perusteella, joiden nojalla se on pantu täytäntöön. Jos komissio kuitenkin saa tietää tällaisesta yhteisön lainsäädännön rikkomisesta, se vaatii kyseistä jäsenvaltiota lopettamaan tällaisen käytännön, ja jos rikkominen on järjestelmällistä ja toistuvaa, se puuttuu asiaan EY:n perustamissopimuksen 226 artiklassa (entisessä 169 artiklassa) määrättyä menettelyä noudattaen.

2. On syytä muistaa, että toisessa jäsenvaltiossa myönnettyjen ajokorttien vaihtaminen on ollut täysin vapaaehtoista sen jälkeen, kun 29. heinäkuuta 1991 annettu ajokortteja koskeva neuvoston direktiivi 91/439/ETY(1) tuli voimaan. Ajokortti vaihdetaan ainoastaan ajokortin haltijan pyynnöstä (8 artiklan 1 kohta). Tällaista vaihtoa ei tule kuitenkaan pitää poikkeuksena direktiivin 1 artiklan 2 kohdassa tarkoitetusta vastavuoroisen tunnustamisen periaatteesta. Toisen jäsenvaltion myöntämät ajokortit on periaatteessa tunnustettava riippumatta siitä, onko ne vaihdettu vai ei.

Direktiivin 12 artiklan 3 kohdan mukaan jäsenvaltioiden on tarvittaessa vaihdettava rekisteröimiään ajokortteja koskevia tietoja. Tämän ansiosta voidaan helpommin selvittää, ovatko ulkomaiset ajokortit voimassa sekä määrittää, mitä oikeuksia niihin liittyy (luokat ja rajoitukset). Tämä tiedonvaihto ei saa kuitenkaan johtaa suoraan tai välillisesti siihen, että ajokortin haltijoiden vapaa liikkuminen estyy käytännössä tai että vastavuoroisen tunnustamisen periaate asetetaan kyseenalaiseksi.

3. Jäsenvaltiot ovat velvollisia tunnustamaan kaikki ajokorttimallit, jotka on kuvattu tiettyjen ajokorttiluokkien välisistä vastaavuuksista 21. maaliskuuta 2000 annetussa komission päätöksessä 2000/275/EY(2) (päätös annettiin edellä mainitun direktiivin 10 artiklan 1 kohdan nojalla). Komissio kehotti varta vasten kaikkia jäsenvaltioita tiedottamaan viranomaisilleen siitä, mitä velvollisuus tunnustaa muissa jäsenvaltioissa myönnetyt ajokortit käsittää. Tähän saakka ei ole havaittu, että vastavuoroisen tunnustamisen periaatetta olisi rikottu järjestelmällisesti. On kuitenkin mahdollista, että hallinnossa voi yksittäisissä tapauksissa esiintyä epävarmuutta, koska ajokorttien ja erilaisten ajokorttimallien määrä on suuri. Sen vuoksi komissio aikoo edelleen valvoa tarkasti, että vastavuoroisen tunnustamisen periaatetta sovelletaan oikein.

4. Komissio teki edellä mainitun päätöksen selventääkseen tilannetta oikeudellisesti. Koska tilannetta mutkistaa se, että Euroopan talousalueella on voimassa yli 80 erilaista ajokorttimallia, komissio aikoo julkaista käsikirjan, jossa on värikuvat ja tarkat kuvaukset kaikista Euroopan talousalueella voimassa olevista ajokorttimalleista. Käsikirjan valmistelut ovat edenneet pitkälle. Se suunnataan jäsenvaltioiden hallintoviranomaisille sekä ajokortin haltijoille, ja sillä varmistetaan kaikkien eri jäsenvaltioissa voimassa olevien ajokorttimallien tunnustaminen ja hallinnollisen käytännön yhtenäisyys.

Tilanteen oikeudellista selventämistä voitaisiin jatkaa yhteisön tasolla yhdenmukaistamalla ajokorttien voimassaoloajat. Erilaisten käytössä olevien mallien määrä vähenisi ajan mittaan asteittain.

(1) EYVL L 237, 24.8.1991.

(2) EYVL L 91, 12.4.2000.